50 jaar tronkstraf vir polisieman wat dossier smous(Argieffoto: Bill Oxford/Unsplash) ŉ Voormalige Vrystaatse adjudant-offisier wat ŉ polisiedossier en skootrekenaar van die staat gesteel het, is tronkstraf van 50 jaar opgelê. Frederick George de Bruin (50) is Maandag 15 jaar tronkstraf in die Odendaalsrus-landdroshof opgelê vir korrupsie, 15 jaar tronkstraf vir die diefstal van die rekenaar, 15 jaar vir die diefstal van die saakdossier en vyf jaar tronkstraf vir dwarsboming van die gereg nadat hy op al vier aanklagte skuldig bevind is. Brig. Motantsi Makhele, polisiewoordvoerder, sê De Bruin het in Januarie vanjaar ŉ verdagte genader wat aangekla is van roekelose en nalatige bestuur en het onderneem om die dossier oor die saak vir R5 000 aan die betrokke verdagte te verkoop. Dié persoon het die voorval aangemeld en die provinsiale teenkorrupsiespan het ŉ lokval vir De Bruin gestel. Die transaksie het plaasgevind: Die persoon het die geld aan De Bruin betaal en dié het vir hom die dossier gegee in die saak waarin hy ŉ verdagte was. “Terwyl lede van die teenkorrupsie-eenheid besig was om die beampte, wat in hegtenis geneem is, se huis te deursoek, het hulle ŉ kwitansie van ŉ pandjieswinkel gevind vir ŉ staatskootrekenaar wat verpand is. Kontant van R5 000 is ook in sy besit gevind,” sê Makhele. Die polisie het die skootrekenaar by ŉ winkel op Odendaalsrus gekry en beslag daarop gelê omdat dit gesteel was. Makhele sê De Bruin is intussen afgedank by die polisie. “Die vonnis stuur ŉ onomwonde boodskap uit dat korrupsie nie betaal nie en dat die polisiebestuur nooit enige vorm van korrupsie in ons geledere gaan duld nie,” sê lt.genl. Baile Motswenyane, provinsiale polisiehoof. “Ons loof die regstelsel en deeglike werk van die ondersoekspan om diegene wat misdadigers is en agter ons waardige skild skuil, te verwyder,” sê Motswenyane.